Foto: FAH

NAKON što je danas Zaltko Komadina na zasjedanju Predsjedništva SDP-a objavio kako namjerava izazvati Milanovića na čelu te stranke, premijer na odlasku odgovorio je rivalu.

> Komadina želi biti novi šef SDP-a, podržali ga Ostojić i Bernardić

"Borit ću se za slobodarstvo da su svi uključeni, za socijaldemokraciju. Ja sam veći socijaldemokrat od mojih kritičara. Suprotstavili smo se bankama koje deru građane. Ova se socijaldemokracija može usporediti s njemačkom, danskom i švedskom socijaldemokracijom, piše N1.



"Mlad sam i iskusan da mogu nastaviti taj posao. To Hrvatskoj treba kao i prije godinu ili dvije dana. Svakakvi demokratski i parademokratski eksperimenti su mogući i ja sam zato zabrinut. Tu smo da budemo jaka i moćna - pretpostavljam oporba. S ciljem da se brzo vratimo na vlast i vratimo na Zapad a ne na Bliski istok.

Tekst se nastavlja ispod oglasa

HDZ želi da šef SDP-a šuti



HDZ-u bi odgovaralo da je na čelu SDP-a netko tko šuti. Ja sam njihov opasan politički neprijatelj. Doći ćemo vrlo brzo do toga da SDP ima minimalan broj partnera, a da HDZ okuplja neoustaše i podzemlje'', rekao je Milanović dodavši kako će proganjati HDZ cijelo vrijeme.



Milanović se obrušio i na HDZ



"U HDZ-u kad se netko protukandidira prvo ga zatuku pa izbace iz stranke", rekao je, dodajući kako misli da je Ivo Josipović bio bolji predsjednik od Kolinde Grabar Kitarović. Usto, potvrdio je kako su u SDP primljeni Orsat Miljenić, Bojan Glavašević i Predrag Matić.

Uvjeren je da su u Hrvatskoj učinjene promjene na temelju kojih se država ne može vratiti na ono što je bila prije deset godina. "Ali, vidimo da su svakakvi demokratski i parademokratski eksperimenti mogući i to trenutno proživljavamo i ja sam za to zabrinut. I zato smo tu da budemo moćna i jaka, pretpostavljam oporba, s nadom da ćemo se vrlo brzo vratiti na vlast i da će se hrvatska vratiti tamo gdje pripada, a to su zapadne vrijednosti, a ne Bliski istok", kazao je.



Na optužbe protukandidata za čelno mjesto u SDP-u Zlatka Komadina da stranku vodi makijavelistički, Milanović je odgovorio kako to nije čuo, te da Komadinu osobno ne proziva ni za što. "Dogovorili smo se oko pravila, na istim osnovama kao i prije četiri godine", dodao je.



Ocijenio je kako se u proteklih osam godina, koliko je na čelu SDP-a, u stranci promijenilo dosta toga upravo na njegovo inzistiranje. "Dosta ih se protivilo toj metodi, u SDP-u ustvari bira narod. I mene su na prvoj konvenciji izabrali članovi stranke, a sada će imati priliku svi članovi stranke birati na općim stranačkim izborima, što nema niti jedna stranka jer se ne usude. Ja sam imao dovoljno hrabrosti, a možda i vizije da tako nešto napravimo, to nema ni puno stranaka u Europi", kazao je Milanović.



Ocijenio je da je socijaldemokracija u Hrvatskoj, nakon izbornih rezultata SDP-a, među jačima u zemljama srednje i istočne Europe. "Prolaze Orbani, ekstremisti, žica i u Hrvatskoj, i nakon ovih izbora se socijaldemokracija i opcije koje su za socijaldemokraciju relativno nađu u Hrvatskoj državi. To je borba za modernu hrvatsku i europsku ljevivcu, za slobodarstvo. Neki to pogrešno nazivaju, pa katkad i ja - liberalizmom, a to je liberalizam socijalnog tipa, dakle prava, slobode, zaštita manjina i to strahovito razlikujem od svojih zatucanih protivnika", rekao je Milanović.



SDP-u u borbi protiv politički oponenata treba gard, čvrstina i drskost



Uvjeren je da SDP-u za borbu protiv političkih oponenata treba "gard, čvrstina i drskost", a tumači kako su izborni rezultati stranke puno bolji nego prije 10-ak godina.



Odbija i Komadinino tumačenje da u odlučivanje u stranci treba više uključiti članstvo. "Članstvo je itekako uključeno i može biti uključeno. Ja sam daleko najviše uključio članstvo, tako da sam prije osam godina izbacio stari, SK način komitetskog biranja i omogućio svima da se kandidiraju. To su neke moderne promjene koje su na neki način i riskantne, mi više ljude ne kontroliramo", tumači Milanović.



Kao svoju prednost navodi da je "još uvijek relativno mlad, mlađi od većine svojih kritičara i iskusniji, s državničkim i političkim iskustvom". "Tu sam da služim stranci i da slušam njezin sud", dodao je.



SDP okuplja čvrste ljude s jasnom idejom



Na najavu Komadine da će "abolirati" iz stranke isključene članove, odgovara kako SDP okuplja. "Kako SDP okuplja vidjelo se prvo po broju građana koji su nam dali povjerenje, ne u samo jednom dijelu Hrvatske, koji je sretan da je pošteđen od rata i nevolja. Vidjeli smo kako SDP okuplja u kampanji, koja je bila moćna, srčana, uvjerljiva. To ne mogu ljudi slabog srca i morala, nego oni s čvrsti s jasnom idejom, koji se bore za jasne vrijednosti", kazao je.



Odbio je i optužbe HDZ-a da preko njihovih leđa želi zadržati vlast u svojoj stranci. "Nije bitno što HDZ ima za reći, njima bi vjerojatno odgovaralo da na čelu SDP-a bude netko tko šuti i smješka se, a ja nisam taj. Ja sam njihov opasan politički neprijatelj i u ovih osam i pol godina - od situacije u kojoj HDZ ide sam, a SDP okuplja partnere - doći ćemo vrlo brzo do toga da SDP ima minimalan broj partnera, a da HDZ mora okupiti i neoustaše i obavještajno podzemlje i sve drugo da bi konkurirao SDP-u", uvjeren je Milanović.



Na pitanje očekuje li još izazivača u utrci za predsjednika SDP-a, odgovorio je kako je to na volji svih članova stranke. "Pravila su relativno liberalna i ja o tome ne odlučujem", dodao je.



Ne vjerujem da će kampanja podijeliti SDP



Milanović ne vjeruje da bi kampanja mogla podijeliti stranku. "Ja sam obišao cijelu stranku i razgovarao izravno s grupama od 50, 100 i 200 ljudi, i to ne jednom u mandatu, nego u osam godina valjda deset puta. Ja tim ljudima znam i geste i grimase i boju očiju. Nije moguće u ovih dva mjeseca to ponoviti, jer ono što smo prošli u kampanji za izbore nije moguće. To se ne može dogovoriti, fabricirati, namjestiti, to je naprosto tako ili nije tako. Nosili su ljudi mene, a tek onda ja njih", rekao je Milanović.